KAPITULU SETI
Kal ki speransa di bardadi pa jintis ku bu ama ku muri
Kuma ku no sibi kuma na bardadi resureison na bin ten?
Kuma ki Jeova ta sinti aserka di resusita mortus?
Kin ku na bin resusitadu?
1-3. Kal inimigu ku sta na pirsiginu, anos tudu, i ke ku manda konsidera ke ki Biblia ta sina ta alivianu?
IMAẐINA ki bu sta na kuri di un inimigu violentu. I mas forti i mas rapidu di ki bo. Bu sibi kuma i malvadu, pabia bu oja ja nunde ki mata alguns di bu amigus. Pa mas ku bu tenta kuri del, mas i kontinua na pertusi di bo. I sta suma speransa ka ten. Di repenti, un algin parsi na bu ladu pa sakurau. I mas puderosu di ki bu inimigu, i purmiti judau. Bu na sinti aliviadu!
2 Na un sintidu, bu sta na serkadu pa es tipu di inimigu. Anos tudu no sta na mesmu situason. Suma ku no ojaba na Kapitulu 6, Biblia coma mortu di un inimigu. Nin un di nos ka pudi kuri del o luta kontra el. Manga di nos oja ja es inimigu na tira vida di jintis ku no ama. Ma Jeova i mas puderosu di ki mortu. El i un Salbadur amorosu ku mostra ja kuma, i pudi vensi es inimigu. I purmiti kaba kes inimigu, mortu, un bias pa sempri. Biblia ta sina ki: “Ultimu inimigu ku na kabadu ku el i mortu.” (1 Koríntius 15:26) Kila i bon noba!
3 No jubi un bokadu kuma kes inimigu ta afetanu, ora ku un algin ku no kunsi muri. Fasi es na judanu apresia promesa ki na tornanu mas filis. Suma ku no oja, Jeova purmiti di kuma, jintis ku muri na bin vivi mas. (Isaias 26:19) E na bin volta vivi mas. Es ta comadu speransa di resureison.
ORA KI UN ALGIN KU NO AMA MURI
4. (a) Pabia ki izemplu di Jesus ta sinanu kuma ki Jeova ta sinti aserka di mortu? (b) Kal amizadi spesial ku Jesus disenvolvi?
4 Bu tene un algin ki muri ku bu gosta del? Dur ku disanimu pudi sedu difisil di lida kel. Nes mumentus, no pirsisa di buska konsolu di Palabra di Deus. (Lei 2 Koríntius 1:3, 4.) Biblia ta judanu ntindi kuma ki Jeova ku Jesus ta sinti aserka di mortu. Jesus, ki rifliti kualidadis di si Pape ku perfeison, i sibi kal ki dur di oja algin ku bu ama muri. (Jon 14:9) Oca i staba na Jerusalen, Jesus kustumaba visita Lazaru ku si irmas, Maria ku Marta, ku moraba na un sidadi comadu Betania, pertu di Jerusalen. E bin sedu amigus intimu. Biblia fala: “Jesus amaba Marta ku si irma ku Lazaru.” (Jon 11:5) Suma ku no ojaba na Kapitulu 6, Lazaru muri.
5, 6. (a) Kuma ki Jesus reaẑi oca i staba ku familia i ku amigus di Lazaru ku staba na cora? (b) Ke ku manda pena ki Jesus sinti ta nkoraẑanu?
5 Kuma ki Jesus sinti kontra si amigu muri? Relatu mostranu ki Jesus bai nunde familia ku amigus di Lazaru na mumentu ke na cora si mortu. Oca ki oja elis, Jesus sinti tokadu dimas. I “fika tristi ku garandi pena.” Dipus, relatu fala, “Jesus cora.” (Jon 11:33, 35) Sera ki pena ki Jesus sinti signifika kuma, i ka teneba speransa? Nau. Na bardadi, Jesus sibiba kuma, un kusa garandi staba pa akontisi. (Jon 11:3, 4) Mesmu asin, i sintiba dur ku tristesa ku mortu ta kausa.
6 Di un manera, pena ku Jesus sinti ta nkoraẑanu. I ta sinanu kuma, Jesus ku si Pape, Jeova, odia mortu. Ma, Jeova Deus pudi nfrenta i vensi es inimigu! No jubi kal puder ki Deus da Jesus.
“LAZARU, SAI PA FORA!”
7, 8. Di pontu di vista di pekaduris, kuma ki kasu di Lazaru parsiba sedu sin speransa, ma ke ki Jesus fasi?
7 Lazaru nteraduba na un koba, i Jesus pidi pa tira pedra ku puduba na entrada di koba. Marta ka konkordaba, pabia dipus di kuatru dia, kurpu di Lazaru dibi di kumsaba cera. (Jon 11:39) Di pontu di vista di pekaduris, i ka tenba speransa!
8 Pedra tiradu, Jesus yalsa vos i fala: “Lazaru, sai pa fora!” Ke ki akontisi? “Difuntu sai.” (Jon 11:43, 44) Bu pudi imaẑina alegria di jintis ku staba la? I ka mporta si Lazaru seduba se ermon, parenti, amigu o viziñu, e sibiba kuma i muri. I ali-li gosi — mesmu omi ke gosta del — sta mas na se metadi. Es pudi parsi impusivel. Sin duvida, manga delis barsa Lazaru ku alegria. Asin, no oja kuma, Jeova tene puder di vensi mortu.
9, 10. (a) Kuma ki Jesus mostra kin ki dal puder pa resusita Lazaru? (b) Kal ki alguns benefisius di lei relatus di resureison?
9 Jesus ka afirma kuma i fasi es milagri garandi ku si propi puder. Na si orason, antis di coma Lazaru pa i sai fora, i mostra klaru kuma, i Jeova ku pui pa resureison ten. (Lei Jon 11:41, 42.) Es i ka uniku bias ku Jeova usa si puder des manera. Palabra di Deus ta fala di utrus oitu relatu, nunde ki Deus usa si puder pa resusita kilis ku muri. * Lei i studa es relatus i un prazer. E ta sinanu ki Deus ka ta kuji jintis, pabia entri kilis ku resusitadu, i sta omis ku minjeris di idadi diferenti, di teras ku formason diferenti. Es relatus ta diskribi un alegria garandi! Pur izemplu, oca Jesus resusita un bajuda, si parentis “dimira ciu.” (Markus 5:42) Na bardadi, Jeova daba elis motivu di alegria, ke ka pudi nunka diskisi.
10 Sin duvida, jintis ku Jesus resusita bin muri mas tardi. Sera ki kila signifika ki i ka baliba pena resusita elis? Nau. Es relatus di Biblia ta konfirma bardadis importanti, i ta danu speransa.
KE KI RELATUS DI RESUREISON TA SINANU?
11. Kuma ki relatu di resureison di Lazaru ta juda konfirma bardadi ku sta na Eklesiastis 9:5?
11 Biblia ta sina ki jintis ku muri “ka sibi nada.” (Eklesiastis 9:5) E ka sta bibu i e ka sta na utru ladu. Relatu di Lazaru ta konfirma kila. Dipus di resusitadu, sera ki Lazaru konta jintis pasada di seu? O i panta elis ku storias meduñu aserka di nfernu di fugu? Nau. Biblia ka fala nada di kila. Duranti kuatru dias ki muri, Lazaru “ka sibi nada.” Simplismenti, Lazaru muriba suma kin ki na durmi. — Jon 11:11.
12. Ke ku ta danu serteza di kuma, na bardadi resureison di Lazaru akontisi?
12 Relatu di Lazaru ta sinanu tambi kuma resureison i un realidadi, i ka un simplis storia. Jesus resusita Lazaru dianti di manga di tustumuñus. Te mesmu lideris riliẑiozu, ku odiaba Jesus, ka nega es milagri. En ves di kila, e fala: “Ke ku no na fasi? E omi [Jesus] na fasi manga di milagri.” (Jon 11:47) Manga di jinti bai jubi omi ki resusitadu. Rusultadu, manga delis fia na Jesus. E oja na Lazaru prova vivu di kuma Jesus mandadu pa Deus. Es prova seduba garandi dimas, tok alguns lideris riliẑiozu Judeu, di korson risu, plania mata Jesus ku Lazaru. — Jon 11:53; 12:9-11.
13. Kal basi ku no tene di fia kuma, na bardadi Jeova pudi resusita kilis ku muri?
13 Sera ki fia na resureison i un fantasia? Nau, pabia Jesus falaba kuma un dia Deus na bin resusita jintis ku muri. (Jon 5:28) Jeova i Kriadur di tudu vida. Sera ki i dibi di sedu difisil fia kuma i pudi kumpu vida mas? Sin duvida, tudu ta dipindi di memoria di Jeova. Sera ki i pudi lembra di jintis ku no ama ku muri? I ten manga di strelas ku sta na seu, ma Deus kunsi nomi di kada un delis! (Isaias 40:26) Asin, Jeova Deus pudi lembra diritu di jintis ku no ama ku muri, i pudi da elis vida mas.
14, 15. Suma ki Jo ala, kuma ki Jeova ta sinti aserka di resusita jintis ku muri?
14 Ma, kuma ki Jeova ta sinti aserka di resusita jintis ku muri? Biblia ta sina kuma, i tene diseẑu di resusita kilis ku muri. Jo, un omi fiel ciga di punta: “Nta si omi muri, i na torna bibu?” Jo staba na fala di pera na koba te ora ki Deus na lembra del. I fala aserka di Jeova: “Asin, bu ta coman, N ta ruspundiu; bu ta ten diseẑu pa mi suma ku bu kumpun.” — Jo 14:13-15.
15 Pensa so nes! Jeova tene diseẑu di resusita kilis ku muri. I ka nkoraẑanti sibi di kuma Jeova ta sinti des manera? Ma, ke ki no pudi fala des futuru resureison? Ba kin ku na bin resusitadu, i na nunde?
‘JINTIS KU MURI NA BIN RESUSITADU’
16. Jintis ku muri na resusitadu pa vivi na kal tipu di kondison?
16 Relatus di Biblia aserka di resureison, ta sinanu ciu di kuma ki futuru resureison na sedu. Jintis ku resusitaduba li na Tera junta ku kilis ku gosta delis. Futuru resureison na bin sedu di mesmu manera — ma mas minjor inda. Suma ki no oja na Kapitulu 3, intenson di Deus i pa Tera ntidu torna un paraisu. Asin, jintis ku muri ka na bin resusitadu na un mundu ŝeiu di gera, krimi ku duensa. E na tene opurtunidadi di vivi pa sempri nes Tera ku pas i filisidadi.
17. Ba kin ku na benefisia di resureison?
17 Ba kin ku na resusitadu? Jesus fala ki tudu mortus ku Deus lembra del na bin resusitadu. (Jon 5:28, 29) Di mesmu manera, Apokalipsi 20:13 fala: “Mar ntrega mortus ku staba nel. Mortu ku lugar di mortus [hai’des na gregu] ntrega tambi mortus ke teneba.” “Adis” ta trata di koba di tudu jintis. (Jubi Apendisi “Ke ki Seol ku Adis?”) Es koba di tudu jintis na bin tornadu limpu. Tudu kil bilyons di jintis ku sta la na bin vivi mas. Apostulu Paulu fala: “I ten ku ten un resureison di mortu di bons [“justus,” NM] ku maus [“injustus,” NM].” (Atus 24:15) Ke ki kila signifika?
18. Ba kin ku fasi parti di “justus” ku na bin resusitadu, i kuma kes speransa ta afetau?
18 “Justus” nklui manga di jintis ku no ta lei se storia na Biblia ku viviba antis di Jesus bin pa Tera. Talves bu na pensa na Noe, Abraon, Sara, Moisés, Ruti, Ester ku manga di utrus. Alguns des omis ku minjeris di fe faladu del na kapitulu 11 di Ebreus. Ma “justus” ta nklui tambi servus di Jeova ku muri na no tempu. Pabia di speransa di resureison, no ka dibi di medi muri. — Ebreus 2:15.
19. Ba kin ki “injustus,” i kal opurtunidadi ki Jeova da elis ku bondadi?
19 Ke ki no pudi fala di tudu jintis ku ka sirbi o obdisi Jeova pabia e ka ciga di kunsil? Es bilyons di “injustus” ka na diskisidu. E na bin resusitadu tambi i dadu tempu pa aprindi aserka di Deus di bardadi i sirbil. Duranti piriudu di mil anus, jintis ku muri na bin resusitadu i dadu opurtunidadi di sirbi Jeova na Tera juntu ku jintis fiel. I na sedu un tempu maravilyosu. Es tempu ku Biblia ta coma di Dia di Julgamentu. *
20. Ke ki Jiena? Kin ku na bin risibi julgamentu di Jiena?
20 Sera ki es signifika kuma tudu pekadur ku vivi ja na bin resusitadu? Nau. Biblia fala ki alguns jintis ku muri sta na “Jiena.” Na sertus Biblias, palabra Jiena traduzidu pa “nfernu.” (Lukas 12:5) Nomi Jiena bin di dipositu di liŝu ku staba fora di antigu Jerusalen. Kurpu di jintis ku muri ku liŝu ta kemaduba la. Kurpu di kriminosus ku muri ta fercaduba la, pabia e ta nkaraduba pa Judeus suma kilis ku ka meresi nteru ku resureison. Asin, Jiena i un bon simbulu di distruison total. Jeova i Juis supremu. Nunka i ka na resusita kilis ki julga suma maus i ku ka misti muda.
RESUREISON PA VIVI NA SEU
21, 22. (a) Kal utru tipu di resureison ki ten? (b) Kin ki purmeru algin ku risibi resureison pa vivi na seu?
21 Biblia fala tambi di utru tipu di resureison, di vivi suma kriatura spiritual na seu. Biblia da so un izemplu des tipu di resureison, ku sedu resureison di Jesus Kristu.
22 Dipus ki Jesus muri suma omi, Jeova ka disa si Fiju fiel na Koba pa sempri. (Salmu 16:10; Atus 13:34, 35) Deus resusita Jesus, i ka suma un omi. Apostulu Pedru splika ki Kristu “matadu na kurpu, i dadu vida na spiritu.” (1 Pedru 3:18) Na bardadi, es i un milagri garandi. Jesus staba vivu suma un anju puderosu! (Lei 1 Koríntius 15:3-6.) Jesus seduba purmeru ku risibi es gloriosu tipu di resureison, ma i ka na sedu ultimu. — Jon 3:13.
23, 24. Ba kin ku fasi parti di “karnelsiñus” di Jesus, i kantu ke na sedu?
23 Suma i sibiba kuma i ka na tarda, i na riba pa seu, Jesus fala si disipulus fiel ki, i na ‘purpara lugar’ pa relis na seu. (Jon 14:2) Jesus coma kilis ku na bai pa seu suma si “karnelsiñus.” (Lukas 12:32) Kantu jintis ku na fasi parti des grupu siñu di kristons fiel? Sugundu Apokalipsi 14:1, apostulu Jon fala: “N oja, la na monti di Sion i staba sikidu Karnel [Jesus Kristu], juntu ku 144.000 jinti ku teneba si nomi ku nomi di si Pape skritu na se testa.”
24 Es 144.000 kristons, ki nklui apostulus fiel di Jesus, ta resusitadu pa vivi na seu. Kuandu kes resureison akontisi? Apostulu Paulu skirbi kuma i na akontisi duranti tempu ku Kristu na bin. (1 Koríntius 15:23) Oca Paulu usa spreson “ora ki bin,” na lingua gregu i na rifiri tempu ku Jesus na bin rena. Suma ku bu na bin aprindi na Kapitulu 9, no sta na vivi na tempu ku Jesus sta na rena. Asin, pukus ku sobra di 144.000 ku muri na no tempu ta resusitadu logu pa vivi na seu. (1 Koríntius 15:51-55) Maioria di pekaduris, tene speransa di bin resusitadu pa vivi na futuru Paraisu na Tera.
25. Ke ki no na bin oja na prosimu kapitulu?
25 Na bardadi, Jeova na vensi no inimigu, ku sedu mortu, i na disaparsi pa sempri! (Lei Isaias 25:8.) Ma, talves bu pudi punta, ‘Kilis ku resusitadu pa vivi na seu, ke ke na bai fasi la?’ E na fasi parti di un Renu maravilyosu ku na guverna na seu. No na aprindi mas aserka des guvernu na prosimu kapitulu.
^ par. 9 Utrus relatu di resureison sta na 1 Reis 17:17-24; 2 Reis 4:32-37; 13:20, 21; Mateus 28:5-7; Lukas 7:11-17; 8:40-56; Atus 9:36-42 i 20:7-12.
^ par. 19 Pa mas nformason aserka di Dia di Julgamentu ku basi pa julgamentu, bu pudi jubi Apendisi “Ke ki Dia di Julgamentu?”
cjk_Latn kea_Latn bam_Latn pap_Latn kmr_Latn kea_Latn kea_Latn kea_Latn pap_Latn pap_Latn kea_Latn kea_Latn kea_Latn pap_Latn kea_Latn kac_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn pap_Latn kea_Latn pap_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn pap_Latn pap_Latn kea_Latn kea_Latn